O‘RTA MAXSUS, KASB-HUNAR TA’LIMINI RIVOJLANTIRISh UChUN YaPONIYA HUKUMATI TOMONIDAN BERILAYoTGAN IMTIYoZLI KREDITDAN FOYDALANISh ChORA-TADBIRLARI TO‘G‘RISIDA

O‘zbekiston Respublikasida o‘rta maxsus, kasb-hunar ta’limini rivojlantirish uchun Yaponiya Hukumati tomonidan berilayotgan uzoq muddatli imtiyozli kreditdan samarali foydalanishni ta’minlash maqsadida Vazirlar Mahkamasi qaror qiladi:
 1. Yaponiya Hukumati qishloq xo‘jaligiga ixtisoslashgan 50 ta kasb-hunar kollejini jihozlash uchun Yaponiya xalqaro hamkorlik banki orqali 40 yil, shu jumladan 10 yil imtiyozli davrdan iborat muddatga 0,75 foiz yillik foyda bilan 6,347 mlrd Yaponiya yeni miqdorida imtiyozli kredit berayotgani ma’lumot uchun qabul qilinsin.
 2. Belgilab qo‘yilsinki:
 O‘zbekiston Respublikasi Moliya vazirligi ko‘rsatib o‘tilgan kredit bo‘yicha O‘zbekiston Respublikasi Hukumati nomidan qarz oluvchi hisoblanadi;
 O‘zbekiston Respublikasi Tashqi iqtisodiy faoliyat milliy banki kredit yuzasidan xizmat ko‘rsatish bo‘yicha moliyaviy agent hisoblanadi;
 O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi loyihani amalga oshirish bo‘yicha ijro etuvchi agent hisoblanadi;
 asosiy qarzni uzish, vositachilik haqini va kredit bo‘yicha foizlarni to‘lash bilan bog‘liq xarajatlar davlat budjeti mablag‘lari hisobiga amalga oshiriladi.
 3. Quyidagilar:
 O‘zbekiston Respublikasi Bosh vazirining o‘rinbosari H.S.Karomatov Yaponiya Hukumatining imtiyozli kreditini olish bo‘yicha Almashuv Notasini O‘zbekiston Respublikasi Hukumati nomidan imzolashga;
 O‘zbekiston Respublikasi Moliya vazirligi Yaponiya xalqaro hamkorlik bankining imtiyozli kreditini olish bo‘yicha kredit bitimini O‘zbekiston Respublikasi Hukumati nomidan imzolashga vakil qilinsin.
 4. O‘zbekiston Respublikasi Tashqi iqtisodiy faoliyat milliy banki Yaponiya tijorat banki bilan banklararo bitim, shuningdek O‘zbekiston Respublikasi Moliya vazirligi hamda O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi bilan Yaponiya Hukumati tomonidan berilayotgan imtiyozli kreditdan foydalanish va uni uzish tartibi bo‘yicha agentlik bitimi tuzsin.
 5. O‘zbekiston Respublikasi Adliya vazirligi O‘zbekiston Respublikasi Moliya vazirligi va Yaponiya xalqaro hamkorlik banki o‘rtasidagi kredit bitimi yuzasidan belgilangan tartibda yuridik xulosa bersin.
 6. Kreditni uzish jadvali ilovaga* muvofiq tasdiqlansin.
 7. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi:
 konsalting xizmatlari ko‘rsatish va o‘quv anjomlari sotib olish uchun tender hujjatlari materiallarini;
 ko‘rsatib o‘tilgan kreditdan maqsadli va samarali foydalanishga doir zarur hujjatlarni va iqtisodiy asoslashlarni O‘zbekiston Respublikasi Vazirlar Mahkamasining 2000-yil 7-martdagi 82-son qarori bilan tuzilgan Maxsus komissiyaga ko‘rib chiqish va tasdiqlash uchun belgilangan tartibda taqdim etsin.
 8. Kasb-hunar kollejlarini jihozlash uchun Yaponiya Hukumati tomonidan Yaponiya xalqaro hamkorlik banki orqali berilayotgan kreditdan to‘liq, maqsadli va samarali foydalanish yuzasidan javobgarlik Vazirlar Mahkamasining 2000-yil 7-martdagi 82-son qarori bilan tuzilgan Maxsus komissiya (raisi R.S.Azimov)ga yuklansin.
 9. O‘zbekiston Respublikasi Davlat soliq qo‘mitasi va Davlat bojxona qo‘mitasi Almashuv Notalarida belgilangan O‘zbekiston Respublikasi Hukumati majburiyatlarining bajarilishini ta’minlasinlar.
 10. O‘zbekiston Respublikasi Moliya vazirligi 2001—2003-yillarda O‘rta maxsus, kasb-hunar ta’limi markaziga O‘zbekiston Respublikasi Tashqi iqtisodiy faoliyat milliy bankiga vositachilik haqi to‘lash, shuningdek import qilinadigan anjomlarni deklaratsiyalash, ekspertiza qilish bilan bog‘liq xarajatlarni hamda loyihani amalga oshirish doirasida yetkazib beriladigan o‘quv anjomlarini bojxonada rasmiylashtirish yig‘imlarini qoplash uchun zarur mablag‘lar ajratishni nazarda tutsin.
 11. O‘zbekiston Respublikasi Tashqi ishlar vazirligi O‘rta maxsus, kasb-hunar ta’limi markazi buyurtmanomalari bo‘yicha loyihani amalga oshirishda qatnashuvchi xorijiy mutaxassislarga kelish vizalari konsullik yig‘imlari undirilmasdan berilishini ta’minlasin.
 12. O‘zbekiston Respublikasi Ichki ishlar vazirligi O‘rta maxsus, kasb-hunar ta’limi markazining buyurtmanomalari bo‘yicha loyihani amalga oshirishda qatnashuvchi xorijiy mutaxassislar davlat boji to‘latmasdan vaqtincha ro‘yxatdan o‘tkazilishini va vaqtincha ro‘yxatdan o‘tkazish muddati uzaytirilishini ta’minlasin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari R.S. Azimov va H.S. Karomatov zimmasiga yuklansin.